P6_TA(2007)0053

Годишен доклад на ЕИБ за 2005 г.

Резолюция на Европейския парламент относно годишния доклад на ЕИБ за 2005 г. (2006/2269(INI))

Европейският парламент,

- като взе предвид членове 266 и 267 от Договора за ЕО относно създаване на Европейската инвестиционна банка (ЕИБ) и Протокола за Устава на Европейската инвестиционна банка, приложен към Договора,

- като взе предвид Доклада за дейността на Групата на ЕИБ за 2005 г., корпоративния ѝ оперативен план за 2006—2008 г., Годишния доклад на Европейския инвестиционен фонд (ЕИФ) за 2005 г., годишните доклади на Комитета по одит за 2005 г., отговора на Управителния комитет, обзорния доклад за оценка на операциите за 2005 г., както и изслушването на президента на ЕИБ пред съответната парламентарна комисия на 20 юни 2005 г.,

- като взе предвид Европейското действие за растеж, съдържаща се в заключенията на Президентството в резултат на Европейския съвет в Брюксел на 12 и 13 декември 2003 г.,

- като взе предвид своята резолюция от 8 март 2005 г. относно доклада за дейността на Европейската инвестиционна банка за 2003 г. [1], както и резолюцията си от 4 април 2006 г. относно състоянието на европейската икономика: подготвителен доклад относно общите насоки за икономическа политика за 2006 г. [2],

- като взе предвид доклада на ЕИБ за околната среда от 2004 г.,

- като взе предвид публикацията на ЕИБ — Социална оценка на проекти извън Европейския съюз: под- ходът на Европейската инвестиционна банка, от 2 октомври 2006 г.,

- като взе предвид Конвенцията за достъп до информация, участие на обществеността във вземането на решения и достъп до правосъдие по проблемите на околната среда (Конвенцията от Архус), според която Общността се ангажира да гарантира "правата на достъп до информация, участието на обществеността във вземането на решения и достъпа до правосъдие по проблемите на околната среда",

- като взе предвид член 112, параграф 2 и член 45 от своя правилник,

- като взе предвид доклада на Комисията по икономически и парични въпроси (A6-0011/2007),

А. като има предвид, че ЕИБ е публична банка с политическо измерение, учредена по силата на Договора за ЕО като основната финансова институция, натоврена с постигане на целите на Европейския съюз;

Б. като има предвид, че потенциалът за растеж на европейската икономика продължава да е сравнително нисък — около 2%, много по-нисък от постигнатия в други части на света и не е достатъчен да осигури заетост за безработните европейци, които са повече от 12 милиона, както и за развитието на разширена Европа;

В. като има предвид, че през 2005 г. ЕИБ отпусна кредити на стойност 47400 милиона евро, от които 42300 милиона евро бяха разпределени на държави-членки, 2000 милиона евро — на присъединяващите се страни, и 3100 милиона евро — на асоциирани страни, и като има предвид, че около 9000 милиона евро бяха разпределени чрез банки посредници;

Г. като има предвид, че от отпуснатите от Групата на ЕИБ кредити 34000 милиона евро бяха определени за икономическо и социално сближаване, 10700 милиона евро - за инициативата Иновация 2010, 12300 милиона евро — за опазване на околната среда, 8200 милиона евро — за развитието на транс-европейските мрежи, 4200 милиона евро — за подкрепа за малките и средни предприятия (МСП), 3600 милиона евро — като вноска в Европейската външна политика на сътрудничество и помощ за развитие, 400 милиона евро — за фондове за рисков капитал, и 1700 милиона евро — за гаранции за МСП;

Д. като има предвид, че Интегрираните насоки за растеж и заетост (2005—2008 г.) на Комисията ((COM(2005)0141) посочват необходимостта от насърчаване на по-силна предприемаческа култура и създаването на нови предприятия и като има предвид, че един от начините за постигане на тези цели е да се подобри достъпа на МСП до източници на финансиране;

Е. като има предвид, че почти 23-те милиона МСП в ЕС , които съставляват половината от общия размер на икономиката на ЕС и осигуряват заетост на две трети от европейските работници, имат важна роля в процеса на икономическо и социално сближаване;

Ж. като има предвид, че е необходима нова Европейска енергийна политика, за да се посрещнат високите енергийни цени, да се гарантира сигурността на доставките и да се спре промяната на климата;

1. Поздравява ЕИБ за доклада за дейността ѝ за 2005 г., за повишената ѝ прозрачност пред обществеността и за подобрението на системите ѝ за контрол; насърчава ЕИБ да продължи работата си за развитие на европейската икономика;

Стратегия и дейности

2. Приветства факта, че ЕИБ прие целите на Лисабонската стратегия относно растежа и заетостта и приветства промените в работата, осъществени от ЕИБ, с оглед постигането на тези цели; счита, че възниква въпросът доколко ресурсите на ЕИБ са достатъчни за постигането на тези цели;

3. Отбелязва, че при преразглеждането на стратегията на ЕИБ, извършено през 2005 г., насърчаването на икономическото и социално сближаване в рамките на Европейския съюз продължава да бъде основна цел на ЕИБ; затова призовава дейността на ЕИБ в тази област да се съсредоточи върху най-слабо развитите региони;

4. Настоятелно призовава ЕИБ, във връзка с инициативата "Иновация 2010", да финансира проекти, които са пряко свързани с иновации; по отношение на образование и обучение призовава да бъде подкрепена изцяло целта Европейският съюз да стане общество, основано на знанието, с особен акцент върху образователни проекти, свързани с иновациите, както във висшето, така и в основното образование, с цел да се подобри човешкият потенциал на Европа; подкрепя ЕИБ в усилията ѝ да приобщи по-слабо развити области към икономиката, основана на знанието;

5. Приветства ЕИБ за постигането на целта за предоставяне на 30—35 % от индивидуалните ѝ заеми в рамките на Европейския съюз за проекти, предназначени да опазват или подобряват околната или градската среда; отбелязва, че от общия размер заеми, предоставени в рамките на Европейския съюз, 60% са предоставени за проекти, свързани с градската среда (обществения транспорт и обновяване на градските райони), докато само 20 % са предназначени за научни изследвания в областта на енергийната ефикасност и развитието на възобновяеми енергийни източници; затова настоятелно призовава ЕИБ за по-последователно разпределяне на средствата за опазване на околната среда;

6. Приветства намерението на ЕИБ да състави нов енергиен план за действие, включващ новите цели на ЕС в областта на енергетиката; призовава ЕИБ да си постави по-амбициозни финансови цели относно възобновяемите енергийни източници и програмите за подобряване на енергийната ефикасност, преди всичко в новите държави-членки и в сектора на МСП, където има повече възможности за подобрения;

7. Приветства ЕИБ за ролята ѝ на финансов катализатор най-вече във връзка със заемите в подкрепа на публично-частните партньорства, насърчаващи участието на частния сектор във финансирането на транс-европейските мрежи; призовава за създаването на гаранционен инструмент на ЕС, особено за проектите за транс-европейски транспортни мрежи, с цел покриване на риска от по-ниски от очакваните приходи през първата оперативна фаза; подчертава значението на увеличаване на размера на енергийните мрежи към и сред държавите-членки, с оглед улесняване на създаването на вътрешния пазар за енергийни доставки и разпределение;

8. Счита, че дейностите на ЕИБ следва да отразяват потребностите на разширения Европейски съюз; изтъква, че ЕИБ няма постоянна делегация в района на Балтийско море, която би обхванала балтийските държави, Дания, Финландия, Швеция и страните от ЕИП-ЕАСТ;

9. Призовава за по-голяма последователност относно външния мандат на ЕИБ във връзка с наличието на достатъчно средства за целия период на новия мандат и тяхното разпределение по географски области; изтъква, че предоставените на Латинска Америка заеми са недостатъчни и съставляват само 2,5 % от общия размер на заемите, предназначени за проекти извън Европейския съюз; приветства новата инициатива за съчетаване на заемите на ЕИБ с безвъзмездна помощ, предоставена от ЕС за регионални инфраструктурни проекти в Африка , както и други инициативи в подкрепа на програми за развитие на Африка, които трябва да бъдат развити въз основа на екологични, социални и икономически критерии за устойчивост; настоятелно призовава ЕИБ, съвместно с глобалните заеми за средиземноморските страни партньори, да осъществи техническо сътрудничество с цел подпомагане на развитието и реформата на местния финансов сектор;

10. Поздравява Управителния съвет на ЕИБ, който през 2005 г. постави подкрепата за МСП сред петте си приоритетни цели; подкрепя ЕИБ в усилията ѝ да развие финансови инструменти съобразно нуждите на МСП с цел глобалните заеми, предоставяни на МСП, да съставляват повече от 50 % от общия размер на глобалните заеми ежегодно;

Оперативни методи

11. Приветства по-тясното сътрудничество с Комисията по новите програми, които имат за цел увеличаване на ефикасността на разходите благодарение на опита, придобит от ЕИБ, по-специално програмата за съвместна подкрепа за проекти в европейските региони (JASPERS);

12. Изтъква, че новите финансови инструменти, управлявани от ЕИБ и Европейския инвестиционен фонд (ЕИФ), ще имат мултиплициращ ефект върху помощта, която не се възстановява, и изразява задоволство от стартирането на инициативата за съвместни европейски ресурси за микро- до средни предприятия (JEREMIE), тъй като тя би могла да предизвика мултиплициращ ефект до десет пъти размера на бюджета на структурния фонд посредством операцията на ЕИФ, която има за цел да превърне субсидиите във финансови продукти, насочени към МСП;

13. Счита, че новото сътрудничество и споразуменията за финансиране трябва да бъдат внимателно оценявани, с оглед премахването на евентуални административни пречки;

14. Изтъква на ЕИБ, че нейните заеми не трябва да бъдат заместител, при по-благоприятни условия за посредническите финансови институции, на заеми, които при всички случаи щяха да бъдат предоставени от частния сектор;

15. Призовава Сметната палата да гарантира, че условията по заемите и гаранциите, предоставени от ЕИБ и включващи ресурси на ЕС, не служат за даване на възможности за определени привилегировани страни да се ползват косвено от неоправдани помощи, при условие че могат да получат финансиране на пазара;

16. Призовава ЕИБ да проведе подробно проучване относно истинския принос на нейните инвестиции за регионалното развитие, след като е анализиран ефектът от политиките на ЕС, и да въведе подходящи показа- тели, както бе препоръчано от нейния собствен отдел за оценка на операциите;

17. Препоръчва ЕИБ да продължи да увеличава възможностите за достъп до финансовите си ресурси, преди всичко за МСП, посредством увеличаване на броя на финансовите институции с подходящи експертни познания и възможности за отпускане на заеми в подкрепа на приоритетите на ЕС, които да действат като посредници във всяка страна, което същевременно ще подобри условията за крайните получатели;

18. Препоръчва в следващия годишен доклад, ЕИБ да отдели специално внимание на взаимоотношенията си с банките, които на национално ниво специализират в предоставянето на заеми на малки и средни предприятия и припомня, че доброто сътрудничество между ЕИБ и съответните банки може само да бъде от полза за малките и средни предприятия;

19. Счита, че съчетанието от финансови средства, предоставени от ЕИБ, и разрешени държавни помощи следва да бъде насърчено в полза на малките и средни предприятия;

Прозрачност и изпълнение

20. Призовава ЕИБ да обясни по-ясно своите критерии за оценка при избора на проекти за финансиране и да представи оценка на своите операции от гледна точка на икономически растеж и заетост; препоръчва ЕИБ да публикува информация относно инвестиционните проекти, в които участва, за да стимулира частните инвеститори да участват във възможното финансиране на тези проекти;

21. Препоръчва ЕИБ да определи по-точни критерии за управление на крайното разпределение на нейните глобални заеми; призовава ЕИБ да установи прозрачна процедура за определяне и оценка на използването на заемите от банките посредници, по-специално с оглед изясняване дали качеството на заемите на ЕИБ наистина е от полза за крайните получатели;

22. Призовава ЕИБ да гарантира, че нейните оперативни стандарти съответстват на международните стандарти и най-добри практики; и да установи прозрачен механизъм за участие, който да включва организации на гражданското общество и други страни, заинтересовани от формулирането на засилени социални стандарти на ЕИБ;

23. Призовава ЕИБ да създаде нова екологична рамка, основана на ясни, задължителни и изпълними минимални стандарти, което ще предостави възможност на ЕИБ да изясни своите ценности и стандарти на всички заинтересовани страни, включително на местните общности;

24. Приветства ЕИБ за развитието на нейната система за контрол, така че да се отдава по-голяма тежест на по-следващата оценка на операциите; приветства публикуването на обобщение на оценките, извършени от отдела за оценка на операциите; отново подчертава искането си, съдържащо се в параграф 14 от неговата резолюция от 22 април 2004 г. относно доклада за дейността на Европейската инвестиционна банка за 2002 г. [3], ЕИБ да предоставя информация относно неуспешни проекти, за да се извличат поуки от подобни неуспехи;

25. Отбелязва намерението на ЕИБ доброволно да се обвърже с установяването на международно уеднаквяване в измерването на капитала и капиталовите изисквания (Базел II); призовава ЕИБ да предостави информация за приложените методологии и съставните компоненти на този коефициент; призовава за провеждане на изследване относно начина на контрол на прилагането на Базел II;

26. Приветства вниманието, което ЕИБ обръща на прозрачността, очертана в нейната политика за оповестяване на информация от 28 март 2006 г.;

27. Настоятелно призовава ЕИБ да продължи да подобрява своята комуникационна политика; призовава основното съдържание на уеб страницата на ЕИБ да бъде преведено на всички езици на ЕС;

28. Призовава ЕИБ да продължи да предоставя на Парламента и на обществеността годишно обобщение на мерките, предприети за подобряване на нейната работа, в съответствие с предишните резолюции на Парламента;

*

* *

29. Възлага на своя председател да предаде настоящата резолюция на Съвета, Комисията и Европейската инвестиционна банка.

[1] ОВ С 320 Е, 15.12.2005 г., стр. 66.

[2] ОВ С 293 Е, 2.12.2006 г., стр. 163.

[3] ОВ С 104 Е, 30.4.2004 г., стр. 1019.

--------------------------------------------------